Politiet i Aalborg er nu nede på at efterlyse en enkelt person i jagten på nye spor i sagen om drabet på den 85-årige Gerda Møller fra Aalborg. Mandag efterlyste politiet to personer, herunder en mand på 30-40 år, der blev beskrevet som en "lægetype", men han er nu "ude af sagen", oplyser vicepolitiinspektør Frank Olsen. Politiet er nu tilbage ved udgangspunktet, nemlig efterlysningen af en yngre mand, som brød ind hos Gerda Møllers veninde ved 17-tiden lørdag, efter at veninden og Gerda Møller sammen havde været ude at spadsere. Den efterlyste mand beskrives som mellem 15 og 25 år, hvid i huden med mørkt hår og brune øjne. /ritzau/

Referat:
Politiet i Aalborg efterlyser nu kun en enkelt person i sagen om drabet på en 85-årig kvinde i Aalborg